
	Projektas


LIETUVOS RESPUBLIKOS
VALSTYBINIO SOCIALINIO DRAUDIMO FONDO BIUDŽETO 
2017 METŲ RODIKLIŲ PATVIRTINIMO
ĮSTATYMAS

2016 m.		d. Nr. 
Vilnius

1 straipsnis. Lietuvos Respublikos valstybinio socialinio draudimo fondo biudžeto 2017 metų pajamos, išlaidos ir planuojamas 2017 metų rezultatas
Patvirtinti Lietuvos Respublikos valstybinio socialinio draudimo fondo 2017 metų biudžetą – 3 738 210 087 eurus pajamų,  3 675 609 056 eurus išlaidų (planuojamas metų rezultatas – pajamos viršija išlaidas   62 601 031  euru) (1 priedas).

2 straipsnis. Lietuvos Respublikos valstybinio socialinio draudimo fondo biudžeto 2017 metų pinigų srautai ir kasos apyvartos lėšos
Patvirtinti Lietuvos Respublikos valstybinio socialinio draudimo fondo biudžeto 2017 metų pinigų srautus (2 priedas) ir  55 775 000 eurų kasos apyvartos lėšų.

3 straipsnis. Valstybinio socialinio draudimo įmokų tarifai 2017 metais
1. Patvirtinti draudėjų bendrąjį valstybinio pensijų, ligos, motinystės, nedarbo socialinio draudimo įmokų 27,3 procento dydžio tarifą ir jo dydžius atskiroms socialinio draudimo rūšims:
1) pensijų socialiniam draudimui – 22,3 procento;
2) ligos  socialiniam draudimui – 1,2 procento;
3) motinystės socialiniam draudimui – 2,2 procento;
4) nedarbo socialiniam draudimui – 1,6 procento.
2. Patvirtinti šalies bendrąjį nelaimingų atsitikimų darbe ir profesinių ligų socialinio draudimo įmokos 0,2 procento dydžio tarifą.
3. Patvirtinti keturias nelaimingų atsitikimų darbe ir profesinių ligų socialinio draudimo įmokos tarifų grupes ir šioms grupėms priskirtų draudėjų mokamos nelaimingų atsitikimų darbe ir profesinių ligų socialinio draudimo įmokos tarifus:
1) I grupė – 0,18 procento;
2) II grupė – 0,39 procento;
3) III grupė – 0,9 procento;
4) IV grupė – 1,8 procento.
4. Patvirtinti apdraustųjų valstybinio pensijų socialinio draudimo įmokos 3 procentų dydžio tarifą.
5. Patvirtinti draudėjų bendrąjį valstybinio pensijų, ligos, motinystės socialinio draudimo įmokų 25,7 procento dydžio tarifą ir jo dydžius atskiroms socialinio draudimo rūšims:
1) pensijų socialiniam draudimui – 22,3 procento;
2) ligos  socialiniam draudimui – 1,2 procento;
3) motinystės socialiniam draudimui – 2,2 procento.
6. Nustatyti, kad nuo pajamų, gautų iš sporto veiklos ar atlikėjo veiklos iš draudėjo, su kuriuo asmuo yra susijęs darbo santykiais arba jų esmę atitinkančiais santykiais, taip pat nuo pajamų, kurias pagal autorines sutartis gavo asmenys, nurodyti Lietuvos Respublikos valstybinio socialinio draudimo įstatymo 4 straipsnio 1 dalyje, yra apskaičiuojamos šio straipsnio 1, 3 ir 4 dalyse nustatytų tarifų dydžių valstybinio socialinio draudimo įmokos.
7. Nustatyti, kad nuo pajamų, kurias pagal autorines sutartis gavo asmenys, nenurodyti Lietuvos Respublikos valstybinio socialinio draudimo įstatymo 4 straipsnio 1 dalyje, yra apskaičiuojamos šio straipsnio 4 ir 5 dalyse nustatytų tarifų dydžių valstybinio socialinio draudimo įmokos. Nuo pajamų, gautų iš sporto veiklos ar atlikėjo veiklos iš draudėjo, su kuriuo asmuo nėra susijęs darbo santykiais arba jų esmę atitinkančiais santykiais (Lietuvos Respublikos valstybinio socialinio draudimo įstatymo 5 straipsnio 1 dalis), yra apskaičiuojamos šio straipsnio 4 dalyje nustatytų tarifų dydžių apdraustojo ir šio straipsnio 5 dalies 1 punkte bei 8 dalies 2 ir 3 punktuose nustatytų tarifų dydžių draudėjo valstybinio socialinio draudimo įmokos.
8. Patvirtinti savarankiškai dirbantiems asmenims (išskyrus asmenis, kurie verčiasi individualia veikla turėdami verslo liudijimą, individualių įmonių savininkus, mažųjų bendrijų narius ir ūkinių bendrijų tikruosius narius) valstybinio pensijų, ligos, motinystės socialinio  draudimo įmokų 28,7 procento dydžio tarifą ir jo dydžius atskiroms socialinio draudimo rūšims:
1) pensijų socialiniam draudimui – 25,3 procento;
2) ligos socialiniam draudimui –  1,2 procento;
3) motinystės socialiam draudimui  – 2,2 procento.
9. Nustatyti, kad individualių įmonių savininkams, mažųjų bendrijų nariams ir ūkinių bendrijų tikriesiems nariams, gavusiems Lietuvos Respublikos valstybinio socialinio draudimo įstatymo 10 straipsnio 3 dalyje numatytų pajamų, apskaičiuojamos šio straipsnio 1 dalies 4 punkte ir šio straipsnio 8 dalyje   nustatyto tarifo dydžio valstybinio socialinio draudimo įmokos.
10. Nustatyti, kad asmenys, kurie verčiasi individualia veikla turėdami verslo liudijimą, moka šio straipsnio 8 dalies 1 punkte nustatyto tarifo dydžio valstybinio socialinio draudimo įmokas.
11. Nustatyti, kad nuo operatyvinės veiklos slaptiesiems dalyviams pagal su jais sudarytas rašytines slapto bendradarbiavimo sutartis mokamo atlygio yra apskaičiuojamos šio straipsnio 1 dalies 1 punkte nustatyto tarifo dydžio draudėjo ir šio straipsnio 4 dalyje nustatyto tarifo dydžio apdraustojo valstybinio socialinio draudimo įmokos.
12. Patvirtinti apdraustųjų asmenų, dalyvaujančių pensijų kaupime, valstybinio pensijų socialinio draudimo įmokos dalies, pervedamos pensijų kaupimo bendrovėms, 2,0 procento dydžio tarifą.
13. Patvirtinti valstybinio pensijų socialinio draudimo įmokos tarifo dalį, skirtą valstybinės socialinio draudimo senatvės pensijos papildomai daliai, –  9,3  procento.
14. Patvirtinti įmokų valstybinio socialinio draudimo pagrindinei pensijos daliai – 12,4  procento dydžio tarifą.
15. Patvirtinti įmokų valstybinio socialinio draudimo papildomai pensijos daliai – 12,9   procento dydžio tarifą.
16. Patvirtinti Valstybinio socialinio draudimo fondo (toliau – Fondas) veiklos sąnaudų kompensacijai už išmokų, finansuojamų iš valstybės biudžeto, skyrimą, mokėjimą ir pristatymą, dydį – 1,6 procento nuo šioms išmokoms skirtos Lietuvos Respublikos valstybės biudžeto lėšų sumos.
17. Patvirtinti Fondo veiklos sąnaudų kompensacijai už pensijų draudimo įmokų surinkimą ir pervedimą pensijų kaupimo bendrovėms – 0,41 procento nuo surinktų ir pervestų įmokų sumos.
18. Patvirtinti Fondo veiklos sąnaudų kompensacijai už papildomai  iš valstybės biudžeto lėšų mokamų įmokų pervedimą pensijų kaupimo bendrovėms – 0,21 procento nuo pervestų įmokų sumos.
19. Patvirtinti Fondo veiklos sąnaudų kompensacijai už sveikatos draudimo įmokų surinkimą ir pervedimą į Privalomojo sveikatos draudimo fondą dydį – 0,41 procento nuo surinktų ir pervestų (tarpusavyje įskaitytų) įmokų sumos.
20. Patvirtinti Fondo veiklos sąnaudų kompensacijai už nedarbo socialinio draudimo įmokų, pervedamų Lietuvos Respublikos socialinės apsaugos ir darbo ministerijai Užimtumo fondui sudaryti, surinkimą ir pervedimą – 0,41 procento nuo surinktų ir pervestų įmokų sumos.
21. Patvirtinti valstybiniu socialiniu draudimu draudžiamų asmenų draudžiamųjų pajamų daliai, viršijančiai Lietuvos Respublikos valstybinio socialinio draudimo įstatyme nustatytą maksimalų kalendorinių metų socialinio draudimo įmokų bazės dydį, 0,0 procento dydžio socialinio draudimo įmokų tarifą. Į pajamų dalį, kuriai taikomas šioje dalyje nustatytas tarifas, apskaičiuojant valstybinio socialinio draudimo pensijas, neatsižvelgiama. 
22. Terminuotoms darbo sutartims nedarbo socialinio draudimo įmokos tarifas didinamas du kartus.

4 straipsnis. Vidutinis šalies darbo užmokestis, taikomas  draudžiamų asmenų 2017 m. valstybinio socialinio draudimo įmokų bazei skaičiuoti
Patvirtinti vidutinio šalies darbo užmokesčio, taikomo draudžiamų asmenų 2017 m. valstybinio socialinio draudimo įmokų bazei skaičiuoti, dydį 741,2 euro.
   
5 straipsnis. Asignavimai iš Lietuvos Respublikos valstybės biudžeto 
1. Valstybinių socialinio draudimo senatvės pensijų, sumažintų dėl draudžiamųjų pajamų turėjimo, kompensavimui išmokėti 2017 metais skirti 40 000 000 eurų iš Lietuvos Respublikos valstybės biudžeto.
2. Fondo 2015–2017 metais iš komercinių bankų paimtų paskolų 2017 metais mokamoms palūkanoms dengti skirti 1 982 734 eurus asignavimų iš Lietuvos Respublikos valstybės biudžeto lėšų (Lietuvos Respublikos finansų ministerijos (toliau – Finansų ministerija) asignavimų).
3. Pagrindinei socialinio draudimo pensijos daliai kompensuoti 2017 metais skirti 118 400 000 eurų iš Lietuvos Respublikos valstybės biudžeto.

6 straipsnis. Lėšos Lietuvos Respublikos užimtumo įstatymo nustatytoms aktyvios darbo rinkos politikos priemonėms įgyvendinti
Lietuvos Respublikos užimtumo įstatymo nustatytoms aktyvios darbo rinkos politikos priemonėms įgyvendinti 2017 metais skirti 28 962 002 eurus nedarbo socialinio draudimo lėšų.

7 straipsnis. Fondo biudžeto laikino lėšų trūkumo dengimas 
Lėšų, reikalingų valstybinio socialinio draudimo išmokoms, trūkumas dengiamas skolintomis lėšomis arba prireikus – Lietuvos Respublikos Vyriausybės sprendimu iš kitų šaltinių.

8 straipsnis. Paskolų, paimtų siekiant vykdyti įsipareigojimus apdraustiesiems, palūkanų dengimas 
1. Siekdama vykdyti įsipareigojimus apdraustiesiems Fondo valdyba turi teisę gauti valstybės perskolinamas paskolas ir, gavusi išankstinį Finansų ministerijos leidimą, imti paskolas iš komercinių bankų.
2. 2017 metais valstybės perskolinamos paskolos Fondui teikiamos už 0 (nulio) procentų palūkanų normą. Faktinės iš valstybės vardu pasiskolintų lėšų teikiamų paskolų palūkanos dengiamos iš Lietuvos Respublikos valstybės biudžeto lėšų (Finansų ministerijos asignavimų) ir informacija apie jų sumas atskleidžiama Fondo finansinėse ataskaitose.

9 straipsnis. Fondo biudžeto struktūrinio postūmio užduotis 
Siekiant, kad 2018–2019 metais Fondo biudžeto atitinkamų metų rezultatas būtų perteklinis, nustatyti, kad 2017 metais Fondo biudžeto struktūrinio rezultato rodiklis būtų ne blogesnis nei planuotas 2016 metams. Fondo biudžeto struktūrinio rezultato rodiklio pagerėjimas yra vertinamas pagal 1997 m. liepos 7 d. Tarybos reglamento (EB) Nr. 1466/97 dėl biudžeto būklės priežiūros stiprinimo ir ekonominės politikos priežiūros bei koordinavimo (OL 2004 m. specialusis leidimas, 10 skyrius, 1 tomas, p. 84) su paskutiniais pakeitimais, padarytais 2011 m. lapkričio 16 d. Europos Parlamento ir Tarybos reglamentu (ES) Nr. 1175/2011 (OL 2011 L 306, p. 12), nuostatas.

10 straipsnis. Įstatymo įsigaliojimas.
Šis įstatymas įsigalioja 2017 m. sausio 1 d.


Skelbiu šį Lietuvos Respublikos Seimo priimtą įstatymą.

